****

**המכללה לביטחון לאומי**

**מחזור מ"ז, 2019-2020**

**שם הקורס:**

**אסטרטגיה בין תיאוריה לפרקטיקה - מחשבה אסטרטגית וחשיבה אסטרטגית**

**עיון במלחמות יהושוע בן נון במערכה על כיבוש ארץ ישראל**

**ניתוח האסטרטגיה ויישומה**

**מגיש:           אל"ם בני דה-לוי**

**מנחה אקדמי: פרופסור דימה אדמסקי**

**פברואר 2020**

https://lh4.googleusercontent.com/thkd1RPsqL30XikV0W-dWA-UCC2sdjmT99-PGHpYiw-mDkS21o9bmIh2tgnHKYmQRTSbSu3Djemjih5MmfE8zi-AFOo6rIUvYTspfeSHfDjbUrcCA1A2vZmH7wdDwgnn-Tk3kIQ


**מבוא**

עבודה זו מנתחת את החשיבה האסטרטגית ואת אופן יישומה, כפי שבאה לידי ביטוי בסדרת הקרבות שהוביל יהושוע בן נון במהלך כיבושה של ארץ ישראל, כמתואר בספר יהושוע פרקים ה׳-י"ב. על פי המסורת, כיבוש הארץ ארך כשבע שנים ובמהלכו הוכו 31 מלכים על ידי יהושוע וצבאו. ואולם, מכלל הקרבות, נכתב בתנ״ך רק על חמישה מסעות מלחמה, בהם גם תתמקד העבודה: (א) כיבוש יריחו, (ב) מלחמת העי, (ג) הגבעונים וכניעתם, (ד) כיבוש ממלכות הדרום ו-(ה) כיבוש ממלכות הצפון. שיטת הניתוח מתבססת על הכלל - "אין מקרא יוצא מידי פשוטו"[[1]](#footnote-1), קרי, מתוך קריאת הכתוב וללא תוספות הפרשנים.

**רקע היסטורי**

לאחר יציאת בני ישראל ממצרים וארבעים שנות נדודים במדבר, החלה, בסביבות 1200 לפני הספירה, התנחלותם של שנים עשר השבטים בשטחי ארץ ישראל ועבר הירדן. בתקופה זו, התחילה מצרים, תחת שלטונו של רעמסס השלישי, לרדת מגדולתה, וכפועל יוצא, נותרה השליטה בשטחי ארץ ישראל בידי העמים הכנעניים. רוב תושבי הארץ, נמנו על שנים עשר עממי כנען, ביניהם: הכנעני, האמורי, החיתי, החיווי, הפרזי, היבוסי והגרגשי. עממי כנען לא השכילו להתאחד למדינה אחת, ולמעשה, התקיימו ממלכות מרובות, חלקן זעירות, בהיקף של עיר אחת וסביבותיה. לקראת הכניסה לארץ, מועברת הנהגתו של עם ישראל ממשה ליהושוע, אשר מוצאו משבט אפרים, והינו חבר בקבוצת המרגלים ששלח משה לתור את הארץ.

**מפה מושגית – תיאור השחקנים והזיקות במערכת**



המערכת, מצטיירת, באופן טבעי, עם התקדמות הכתובים, כך שלמפרע, ניתן להבין כי זו היתה תמונת השחקנים והזיקות ביניהם, שניצבה בפני יהושוע.

**יהושוע - המנהיג העליון או מנהיג אמצע**

לאורך פרשיות הכיבוש, משמשים בערבוביה, אלוהים ויהושע, כמעצבי ומתכנני האסטרטגיה. ניתן היה לצפות למודל בו אלוהים מספק הנחיות כלליות, ברובן עמומות, אותן, יהושוע נדרש, כמנהיג אמצע ("אדריכל"), לתרגם לתוכנית אסטרטגית ההופכת בסיומה לפעולה. לחלופין, מתבקשת גם נוכחותם של ראשי העדה או דרג מנהיגותי צבאי, עליהם מוטל תפקיד האמצע (״האדריכלים״), ביחס למנהיגותו העליונה של יהושוע. ואולם, הכתובים מציגים מודל שונה. במישור המדיני והצבאי, לעיתים רבות, אלוהים מכתיב את האסטרטגיה, עד לשלב הפעולה. כך לדוגמה, מובא בכיבוש יריחו: ״וסבותם את העיר, כל אנשי המלחמה הקיף את העיר פעם אחת, כה תעשה ששת ימים. ושבעה כהנים ישאו שבעה שופרות היובלים לפני הארון (...) והיה במשוך בקרן היובל, בשמעכם את קול השופר, יריעו כל העם תרועה גדולה״[[2]](#footnote-2). לעומת זאת, ישנם אירועים בהם יהושוע, הוא המעצב, המתכנן והמוציא לפועל את האסטרטגיה, כמנהיג אמצע, כגון במהלך המשמעותי של כריתת הברית עם הגבעונים, כפי שכתוב: ״ויעש להם יהושוע שלום ויכרות להם ברית לחיותם״[[3]](#footnote-3). מקרה זה הינו מעניין, לאור העובדה, כי הציווי האלוהי המפורש הינו לא לכרות ברית עם יושבי הארץ, ואילו אלוהים, לא מוזכר כלל באירוע הזה. נוסף לכך, בפרשיות הכיבוש, שזורים גם אירועים בעלי אופי דתי-אמוני, כדוגמת מעשה מילת הזכרים[[4]](#footnote-4), בהם, לכאורה ברור, כי גיבושה של האסטרטגיה, עד לכדי הנחיות לפעולה, נתונה ביד אלוהים. ישנם מספר מקרים, בהם הכתוב מדגיש את היות אלוהים, מעין אדריכל אמצע, לכוונותיו הכלליות של יהושוע. כך למשל, לאחר שצבא ישראל היכה במלכי הדרום, יהושוע החליט לצאת למרדף אחריהם, ואלוהים פתח במתקפת אבני ברד מן השמים, על מנת לסייע בהשמדתם המוחלטת.[[5]](#footnote-5) באופן מהותי, הכתוב חושף את קיומה של שכבת ההנהגה שמתחת ליהושוע, בדגש על ראשי השבטים והנשיאים, רק בתקופה "אחרי אשר הניח ה' לישראל מכל אויביהם מסביב"[[6]](#footnote-6). עניין זה, מחדד את היעדרותה בתקופת הכיבוש.

**הסביבה האסטרטגית – ממערכת כוללת למערכה**

לאורך תקופת הכיבוש, תיחם יהושוע, בכל שלב, תחת היגיון אסטרטגי, את גבולות המערכה, שנגזרו מן המערכת הכוללת שתוארה במפה המושגית שלעיל. המערכה על יריחו, נועדה להבטיח שליטה על כל הערבה ולחזק את הקשר עם העורף שבעבר הירדן. המערכה על העי, הקנתה משלט על ההר ויצרה טריז בין ממלכות הדרום לממלכות הצפון. כניעתם של הגבעונים, שלא על פי תוכניתו של יהושוע, הרחיבה את אחיזתו מן ההר לשפלה, בואכה ירושלים. במערכה מול מלכי הדרום, הושלמה השליטה בהר, בשפלה ובכל דרום הארץ. לאחר מכן, כבש צבא ישראל את כל צפון הארץ, במערכה מול מלכיהם. המערכה האחרונה, נוהלה מול המלכים האחרונים מעמי כנען, שנותרו מבודדים בשטחם ודלים בכוחם מול תנופתו של צבא ישראל. היתה מערכה נוספת, ערכית במהותה, שהוביל יהושוע, הפעם, מול שבטי ישראל, בהקשר המעל של עכן בחרם שנלקח מיריחו[[7]](#footnote-7).

**תרבותם האסטרטגית (Strategic Culture) של מחנה ישראל ומחנה כנען**

נקודת מפתח, בניסיון לאפיין את תרבותם האסטרטגית של שני המחנות, נעוצה בעובדה כי הן בני ישראל והן עמי כנען היו מצויים בתקופה של השתחררות מאותו שלטון מצרי. אולם, על כל אחד מהצדדים השפיעה עובדה זו בדרך אחרת, אשר במידה רבה, עתידה לקבוע את תוצאות המלחמה. נראה, כי בבסיס האסטרטגיה המצרית, המגדירה את שיטת השליטה בעמי כנען, ניצב פרדוקס: האם עדיפה ארץ חלשה מבחינה כלכלית וצבאית – אך כנועה ונאמנה, או ארץ חזקה – העלולה להתמרד. פרדוקס זה, הוביל את המצרים לאסטרטגיה בעלת סתירה מובנית. מחד גיסא, פוצלה הארץ לממלכות רבות, שלושים ואחת במספר, בוצרו הערים הכנעניות אך הוצב בהם צבא מקומי מוחלש. מאידך גיסא, שלטו המצרים בערים ובקווי התחבורה החשובים להם. בזווית הצבאית, החיכוך עם מצרים, אפשר לכנענים להצטייד בכלי נשק מתקדמים כגון הרכב. כך נוצר מחנה שהיה מפוצל מדינית ומבצעית, והושתת על אסטרטגיית הגנה פסיבית, עם צבאות קטנים ומבוזרים אך עם אמצעים מתקדמים. סביר להניח, כי הפיצול המכוון, לאורך זמן, התיש את כוחם הן ברמה המוראלית והן ברמה המבצעית, כפי שבא לידי ביטוי, פעם אחר פעם, בהסתגרותם במבצריהם, באוזלת ידם בקרבות ובהיעדר יצירתיות בקרב[[8]](#footnote-8). לעומתם, מחנה ישראל היה מאוחד, תחת הנהגה מדינית וצבאית אחת. הכתוב מראה, כיצד הסתייע יהושוע, בכל הזדמנות, בכך בגיבוש האסטרטגיה שלו. אחת העדויות, הבולטת לאור המציאות המבוזרת של הכנענים, היתה הנחייתו המבצעית לשבטי ישראל שבחרו להתיישב ממזרח לירדן: "נשיכם, טפכם ומקניכם, ישבו בארץ אשר נתן לכם משה בעבר הירדן, ואתם תעברו חמושים לפני אחיכם, כל גיבורי החיל, ועזרתם אותם"[[9]](#footnote-9). בפעולה זו, יצר יהושוע עומק ועתודה אסטרטגית, מבצעית ולוגיסטית, שבלטה למול חסרונה בקרב הערים הבצורות הכנעניות. יהושוע, ניצל פער תרבותי זה במלחמת העי ואילץ את הצבא הכנעני להשאיר את ממלכתו ריקה בניסיון לעבור מאסטרטגיית הגנה, לאסטרטגיית התקפה, שלא היה מורגל בה, כפי שמעיד הכתוב: "ולא נשאר איש בעי אשר לא יצאו אחרי ישראל, ויעזבו את העיר פתוחה (...) והאורב קם (...) ויבואו העירה, וילכדוה וימהרו ויציתו את העיר באש"[[10]](#footnote-10). הישראלים, כעם שאך יצא מבית העבדים המצרי, לא יכלו להעמיד צבא מקצועי, ולפיכך האסטרטגיה שלהם כעם נע ונד, הייתה ריכוז מסות של לוחמים, לאור יכולת ההנהגה הריכוזית, לצד לחימה התקפית וניידת עם אמצעי לחימה פשוטים כגון חרבות וכידונים. לא פחות חשוב מכך, האסטרטגיה של יהושוע הדגישה, בכל עת, את ההתלהבות והאמונה הדתית, כדוגמת הכתוב: "ואתם אל תעמודו, רדפו אחרי אויביכם וזנבתם אותם, אל תתנום לבוא אל עריהם, כי נתנם ה' אלוהיכם בידיכם"[[11]](#footnote-11). מרכיב נוסף, בתרבות האסטרטגית של יהושוע וצבאו, היה שימוש בתכסיסי מלחמה. כך למשל, במלחמת העי, נקטו בתחבולה הבאה: (1) מיקום כוח מארב מאחורי העיר (2) ניסיון לחימה, כביכול, ולאחריו בריחה מבוימת ו-(3) משיכת האויב מחוץ לעיר והשמדתו מלפנים ומאחור, תוך כדי שריפת העיר שנותרת ריקה.

**ההיסט האסטרטגי של עמי כנען**

כאמור, יצרה תקופת השלטון המצרית, בקרב ממלכות כנען מערכת מורשת צבאית בעלת שני מאפיינים. הראשון, ערים בצורות, לעיתים רבות מבודדות, בעלות כוח צבאי קטן. והשני, שימוש בחיל הרכב. המצרים[[12]](#footnote-12), ובעקבותיהם הכנענים[[13]](#footnote-13), השתמשו ברכב על מנת לנוע במהירות ולחדור בעוצמה את שורות האויב. ואולם, מראשית הקרבות התהוותה מערכת, ביוזמתו של יהושוע, שייצרה היסט וגרמה לפער ברלוונטיות של האסטרטגיה הכנענית. צבא ישראל, בחר לתקוף דרך שטחים הרריים שלא איפשרו שימוש בחיל הרכב, כפי שמביא הכתוב, לדוגמה, במלחמת העי.[[14]](#footnote-14) בנוסף, בכל כיבוש, יהושוע שם דגש על ארגון צבא לוחם ועוצמתי[[15]](#footnote-15), שאינו מותיר סיכוי לכוח המקומי, המדולל, העומד מולו. סביר להניח, כי היה בידי עמי כנען להבין זאת עוד טרם חציית ישראל את הירדן, לאור ידיעתם כי מדובר בצבא נוודים צעיר, ללא יכולת רכובה, ובהיקף גדול[[16]](#footnote-16). אולם, היסט זה נמשך גם לאורך שנות הכיבושים ונראה כי לא תוקן. הסבר אפשרי לכך, הוא בידודן של המערכות, ביוזמתו של יהושוע, ומניעת למידה הדדית מצד האויב.

**מאמץ המודיעין במהלך מסעות הכיבוש**

יהושוע קיים מעגל מודיעיני שלם (Intelligence Cycle), שתכליתו גיבוש תמונת מצב אויב והגדרת דרכי פעולה. הגדרת הצי"ח (ציון ידיעות חשובות) כללה: (א) השגת ידיעות טכניות על הביצורים, סדרי הכוחות ומיקומם, שיטות הלחימה ונקודות תורפה ו-(ב) הבנת חוסנו הנפשי ומצבו הפסיכולוגי של האויב. בהתאמה, נבחרו טכניקות האיסוף: (א) סיור ותצפית (Visual Intelligence), "לכו ראו את הארץ"[[17]](#footnote-17) ו-(ב) מודיעין אנושי (Human Intelligence), "וילכו ויבאו בית אישה זונה ושמה רחב וישכבו שמה"[[18]](#footnote-18). בעקבות כך, המשך הכתובים, מתאר את הערכת המודיעין בהתייחס לצי"ח. בפרק י"ב, מופיעה רשימה של 31 המלכים. עניין זה משקף את המציאות של פיצול הארץ לממלכות רבות ועל כן חוסר יכולת ליצור חזית צבאית משותפת כנגד צבאו של יהושוע. ואכן, על אף שבחלק מהקרבות, כפי שיתואר להלן, נוצרו קואליציות, הרי שהיו הן מקומיות וקטנות בהיקפן, ביחס ליכולת להדוף את צבא ישראל ולמנוע את חדירתו לפנים הארץ. המודיעין גם מצביע על השימוש של האויב בביצורים, כפי שנכתב, לדוגמה, על יריחו: "סוגרת ומסוגרת מפני בני ישראל, אין יוצא ואין בא".[[19]](#footnote-19) ניתוח עניין זה, מביא לידי הערכה כי האויב יבחר בקרב הגנה, ייתכן אף פאסיבי, כפי שיתחוור להלן. בנוגע למצב המוראלי בקרב האויב, המקור היומינטי, רחב, מוסרת את הידיעה הבאה: "ידעתי כי נתן ה' לכם את הארץ וכי נפלה אימתכם עלינו וכי נמוגו כל יושבי הארץ מפניכם".[[20]](#footnote-20) בהמשך לכך, הסוכנים שנשלחו מטעם יהושוע, העריכו כי "גם נמוגו כל יושבי הארץ מפנינו".[[21]](#footnote-21) ניתן לראות כי הערכה זו הייתה מדויקת, שכן, בשל פחדם, הכנענים לא ניסו למנוע מבני ישראל לעבור את הירדן, בחרו להסתגר במבצריהם וגילו אוזלת יד. רק לאחר כישלון ישראל במלחמת העי, החלה יוזמה של כריתת בריתות כפי שבאה לידי ביטוי במלחמה בממלכות הדרום והצפון. אולם, לצד ההסתייעות הברורה במודיעין, הכתוב מציין הפתעת מודיעין (Intelligence Surprise) במלחמת העי הראשונה. במסגרת האיסוף המקדים על העיר, הביאו הסוכנים בפני יהושוע את הידיעה כי: "מעט המה".[[22]](#footnote-22) כתוצאה כך, המלצת המודיעין הינה: "אל יעל כל העם, כאלפיים איש או כשלושת אלפים איש יעלו ויכו את העי". אולם, אנשי העי הפתיעו כשלא הסתפקו בהגנה פסיבית מתוך המבצר, באופן שהניח המודיעין מראש בכניסה לארץ וכפי שהוכח במערכת יריחו, אלא פרצו החוצה: "ויכו מהם אנשי העי כשלושים ושישה איש וירדפום לפני השער עד השברים ויכום במורד".[[23]](#footnote-23) הפתעה זו גרמה לכישלון התקפת ישראל ואף גררה נפילה מוראלית בקרב הכוחות. בפרשת כניעתם של הגבעונים בפני מחנה ישראל, מודגשת גם, טעות מחקרית (Analytical Bias). יהושוע וצבאו, חנו במרחק שלושה ימים מממלכת גבעון, עליה מעיד הכתוב: "כי עיר גדולה גבעון (...) וכל אנשיה גיבורים"[[24]](#footnote-24). אולם, בשונה מיתר ערי כנען, בהם שולטים מלכים, הרי שגבעון הונהגה על ידי מועצת זקנים, כפי הודאתם של אנשי גבעון בפני יהושוע: "ויאמרו אלינו זקנינו (...) עתה כרתו לנו ברית"[[25]](#footnote-25). השילוב של עיר קרובה, הגדולה והחזקה מכולן, גרם, ככל הנראה, ליהושוע ולאנשי הערכה שלו, להתמקד בהכנות להתנגשות משמעותית. זהו הפער שאיפשר למשלחת הגבעונים, המחופשים לנוודים פשוטים, לשטות ביהושוע ולאלץ אותו לכרות עימם ברית. למרבה הפלא, על אף תהייתו המיידית של יהושוע בעת פגישתם: "אולי בקרבי אתה יושב ואיך אכרות לך ברית"[[26]](#footnote-26), הכתוב מדגיש בהמשך עד כמה גדולה היתה ההטיה. יהושוע, חקר את הגבעונים בטבעיות: "מי אתם ומאין תבואו", והאחרונים ענו: "מארץ רחוקה מאוד באו עבדיך". בכך, למעשה התעלמו הגבעונים משאלתו הראשונה של יהושוע. יתרה מכך, גם הביטוי "ארץ רחוקה מאוד" היה צריך לעורר חשד בפני יהושוע ואנשי הערכה שלו, שכן, ככל שהינם רחוקים יותר, פחות סביר ש"שמעו את כל אשר עשה לשני מלכי האמורי אשר בעבר הירדן". ויתרה מכך, כיצד שמעו הנוודים על פרשיות אלו ולא על שתי המלחמות המאוחרות יותר של יהושוע מול יריחו והעי ?. המסקנה היא, כי המחקר המודיעיני היה מקובע בניתוח והערכה של דפ"א (דרך פעולה אפשרית) אחת - התנגשות חזיתית בין ישראל לגיבורי גבעון, כפי שארע עד כה בקרבות הקודמים, ולא העלה בדעתו כי תיתכן דפ"א אחרת, של כניעה וכריתת ברית של ממלכה עם צורת שלטון אחרת, על אף שהיו סימנים מרמזים לכך.

**אסטרטגיית ההרתעה במערכות כיבוש הארץ**

הכתובים מאפשרים לנו להבחין בשונות שבין מחנה ישראל למחנות האויב, בכל הנוגע להרתעה. עמי כנען, בחרו בהרתעה באמצעות מניעה (Denial), לצורך שלילת רווח מהתוקף. היישום הבולט של אסטרטגיה זו, היה מערך הביצורים שנבנה בכל עיר, מתוך שאיפה ליצור מצב בו יהיה על היריב לשאת בעלויות ניכרות של כוחות צבאיים ויכולות, בעוד שהסיכוי לניצחון מוטל בספק. הרתעה זו, נועדה לשכנע את היריב לעבור ליעד אחר, או לכל הפחות לזרוע פחד במחנהו. ואכן, עדות לכך, מביאים לנו הכתובים, כבר במהלך משימתם של שנים עשר המרגלים, שהיו הראשונים לתור את הארץ. וכך דיווחו, עשרה מתוכם, למשה: " והערים בצורות גדולות מאוד"[[27]](#footnote-27). מסתמן, כי הרתעה זו הייתה יעילה, שכן, בהמשך לכך, הכתובים מדגישים את רתיעתם של בני ישראל: "אנא אנחנו עולים, אחינו המסו את לבבנו לאמור, עם גדול ורם ממנו, ערים גדולות ובצורות בשמים"[[28]](#footnote-28). יהושוע, לעומת זאת, נקט בהרתעה באמצעות ענישה (Punishment). מעבר להשמדה שיטתית של הערים הכבושות[[29]](#footnote-29), בלט במיוחד מעשה הריגת המלכים והצגתם בפני כל, כפי שמביא הכתוב, לדוגמא, בעניין מלכי הדרום: "ויכם יהושוע אחרי כן וימיתם ויתלם על חמישה עצים ויהיו תלויים על העצים עד הערב (...) וישליכום אל המערה אשר נחבאו שם, וישימו אבנים גדולות על פי המערה עד עצם היום הזה". בראייה ביקורתית, ניתן לתהות אודות יעילותה של אסטרטגיה זו, שכן, על אף שיהושוע דבק בה בכל אחת מהערים, לא מצוין כי היו מלכים שנכנעו לו, אגב כך. הסבר אפשרי, הינו, כאמור, בידודן היחסי של ערי הכנענים זו מזו, וכתוצאה מכך שלילת יכולת העברת המסר המרתיע (Signaling).

**אחרית דבר**

"ויקח יהושוע את כל הארץ, ככל אשר דיבר ה' אל משה, ויתנה יהושוע לנחלה לישראל כמחלוקתם לשבטיהם, והארץ שקטה ממלחמה"[[30]](#footnote-30). "רבי ברכיה פתח ואמר: מתחילת בריאתו של עולם התקין הקדוש ברוך הוא לכל אחד ואחד מה שראוי לו (...) **יהושוע – ראש לכובשים**"[[31]](#footnote-31).

1. תלמוד בבלי, מסכת שבת, דף ס"ג [↑](#footnote-ref-1)
2. יהושוע, פרק ו׳, פסוקים ג׳-ה׳ [↑](#footnote-ref-2)
3. יהושוע, פרק ט׳, פסוק ט״ו [↑](#footnote-ref-3)
4. יהושוע, פרק ה׳, פסוק ב׳ [↑](#footnote-ref-4)
5. יהושוע, פרק י׳, פסוק י״א [↑](#footnote-ref-5)
6. יהושוע, פרק כ"ג, פסוק א' [↑](#footnote-ref-6)
7. יהושוע, פרק ז' [↑](#footnote-ref-7)
8. כפי עדותם של הגבעונים, בספר יהושוע, פרק ט', פסוק כ"ד: "לתת לכם את כל הארץ ולהשמיד את כל יושבי הארץ מפניכם ונירא מאוד לנפשותינו" [↑](#footnote-ref-8)
9. יהושוע, פרק א', פסוק י"ד [↑](#footnote-ref-9)
10. יהושוע, פרק ח', פסוקים י"ז-י"ט [↑](#footnote-ref-10)
11. יהושוע, פרק י', פסוק י"ט [↑](#footnote-ref-11)
12. שמות, פרק י"ד, פסוק ט': "וירדפו מצריים אחריהם, וישיגו אותם חונים על הים, כל סוס רכב פרעה, ופרשיו וחילו" [↑](#footnote-ref-12)
13. יהושוע, פרק י"א, פסוק ד': "ויצאו הם וכל מחניהם עמם (...) וסוס ורכב רב מאוד" [↑](#footnote-ref-13)
14. יהושוע, פרק ח', פסוק י"א: "ויחנו מצפון לעי והגיא בינו ובין העי" [↑](#footnote-ref-14)
15. כדוגמא לכך, יהושוע, פרק ח', פסוק ג': "ויבחר יהושוע שלושים אלף איש גיבורי החיל וישלחם לילה" [↑](#footnote-ref-15)
16. במדבר, פרק א', פסוק מ"ו: "ויהיו כל הפקודים שש מאות אלף איש ושלושת אלפים וחמש מאות וחמישים" [↑](#footnote-ref-16)
17. יהושוע, פרק ב' פסוק א' [↑](#footnote-ref-17)
18. יהושוע, פרק ב' פסוק א' [↑](#footnote-ref-18)
19. יהושוע, פרק ו', פסוק א' [↑](#footnote-ref-19)
20. יהושוע, פרק ב', פסוק ט' [↑](#footnote-ref-20)
21. יהושוע, פרק ב', פסוק כ"ד [↑](#footnote-ref-21)
22. יהושוע, פרק ז', פסוק ג' [↑](#footnote-ref-22)
23. יהושוע, פרק ז', פסוק ה' [↑](#footnote-ref-23)
24. יהושוע, פרק י', פסוק ב' [↑](#footnote-ref-24)
25. יהושוע, פרק ט', פסוק י"א [↑](#footnote-ref-25)
26. יהושוע, פרק ט', פסוקים ז'-י' [↑](#footnote-ref-26)
27. במדבר, פרק י"ג, פסוק כ"ח [↑](#footnote-ref-27)
28. דברים, פרק א', פסוק כ"ח [↑](#footnote-ref-28)
29. כדוגמת העי: "וישרוף יהושוע את העי וישימה תל עולם שממה עד היום הזה". יהושוע, פרק ח', פסוק כ"ח [↑](#footnote-ref-29)
30. יהושוע, פרק י"א, פסוק כ"ג [↑](#footnote-ref-30)
31. מדרש רבה, פתיחה למגילת אסתר [↑](#footnote-ref-31)